               COMISIA EUROPEANĂ
            Bruxelles, 15.5.2020
            COM(2020) 196 final
            2020/0080(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Organizației Mondiale a Vămilor (OMV) cu privire la adoptarea de note explicative, avize de clasificare și alte avize privind interpretarea Sistemului armonizat și recomandări pentru a asigura o interpretare uniformă a Sistemului armonizat în temeiul Convenției privind Sistemul armonizat

               EXPUNERE DE MOTIVE

               1.Obiectul propunerii

               Prezenta propunere se referă la o decizie-cadru de stabilire a poziției care urmează să fie adoptată în numele Uniunii în reuniunile din cadrul Organizației Mondiale a Vămilor (OMV) cu privire la redactarea și adoptarea de note explicative, avize de clasificare, alte avize privind interpretarea Sistemului armonizat și recomandări pentru a asigura o interpretare și o aplicare uniformă a Sistemului armonizat în temeiul Convenției privind Sistemul armonizat (Convenția SA).

               2.Contextul propunerii

               2.1.Convenția internațională privind Sistemul armonizat de denumire și codificare a mărfurilor

               Convenția internațională privind Sistemul armonizat de denumire și codificare a mărfurilor („Convenția SA”) urmărește să faciliteze comerțul internațional și colectarea, compararea și analiza statisticilor, în special a celor referitoare la comerțul internațional. Convenția include ca anexă Nomenclatura SA, un sistem internațional armonizat care permite țărilor participante să clasifice mărfurile comercializate pe o bază comună, în scopuri vamale. În special, Nomenclatura SA include descrierea mărfurilor, care apare sub formă de poziții și subpoziții, și codurile numerice aferente, pe baza unui sistem format dintr-un cod de șase cifre. Nomenclatura SA este revizuită o dată la cinci ani
                  1
               . Ea este aplicată de peste 190 de administrații din întreaga lume; în consecință, mai mult de 98 % din totalul mărfurilor care fac obiectul schimburilor comerciale în lume sunt clasificate în conformitate cu aceasta.

               Convenția SA a intrat în vigoare la 1 ianuarie 1988.

               Uniunea Europeană și toate statele membre sunt părți la acord
                  2
               .

               2.2.Organizația Mondială a Vămilor (OMV)

               Organizația Mondială a Vămilor (OMV), creată în 1952 sub forma Consiliului de Cooperare Vamală, este un organism interguvernamental independent a cărui misiune este de a spori eficacitatea și eficiența administrațiilor vamale. Aceasta reprezintă 183 de administrații vamale de pe mapamond. Organul de conducere al OMV este Consiliul. Fiecărui membru al Consiliului îi revine un vot. Deciziile Consiliului sunt luate de o majoritate de două treimi din membrii prezenți și cu drept de vot. Uniunea exercită ad interim drepturi și obligații similare celor acordate membrilor OMV până la intrarea în vigoare a modificării Convenției pentru înființarea unui consiliu de cooperare vamală.

               Comitetul Sistemului armonizat (CSA) este un comitet tehnic însărcinat cu lucrările pregătitoare legate de Convenția SA. Principalele sarcini ale CSA sunt următoarele:

               ·redactarea de note explicative, avize de clasificare sau alte avize orientative pentru interpretarea Sistemului armonizat și exercitarea altor atribuții și funcții în legătură cu Sistemul armonizat pe care Consiliul OMV sau părțile contractante le consideră necesare. Poate înființa organisme pregătitoare, cum ar fi subcomitete sau grupuri de lucru.

               ·elaborarea de recomandări pentru a asigura o interpretare și o aplicare uniformă a textelor juridice referitoare la Sistemul armonizat, inclusiv prin soluționarea litigiilor legate de clasificare dintre părțile contractante, facilitând astfel comerțul;

               ·propunerea de modificări și actualizări ale Sistemului armonizat care să reflecte evoluțiile din domeniul tehnologiei și modificările configurațiilor schimburilor comerciale, precum și alte necesități ale utilizatorilor Sistemului armonizat;

               ·promovarea aplicării la scară largă a Sistemului armonizat și examinarea întrebărilor generale și a chestiunilor de politică legate de acesta.

               Uniunea și statele sale membre dețin împreună un singur vot în CSA. Deciziile CSA cu privire la aspectele reglementate de această decizie-cadru sunt adoptate cu majoritate simplă.

               În temeiul articolului 8 alineatul (2) din Convenția SA, notele explicative, avizele de clasificare, alte avize privind interpretarea Sistemului armonizat și recomandările care urmăresc să asigure o interpretare și o aplicare uniformă a Sistemului armonizat, care au fost redactate în cursul unei sesiuni a CSA, sunt considerate aprobate de Consiliul OMV în cazul în care, înainte de sfârșitul celei de-a doua luni de la cea în cursul căreia s-a încheiat sesiunea în care au fost adoptate, niciuna dintre părțile contractante la Convenția SA nu a notificat secretarului general al OMV că solicită trimiterea chestiunii respective spre examinare în fața Consiliului OMV.

               În temeiul articolului 8 alineatul (3) din Convenția SA, în cazul în care Consiliul este sesizat cu privire la o chestiune în conformitate cu dispozițiile alineatului (2) de la prezentul articol, acesta aprobă respectivele note explicative, avize de clasificare, alte avize și recomandări, cu excepția cazului în care un membru al Consiliului, care este parte contractantă la prezenta convenție, solicită ca toate sau o parte dintre acestea să fie transmise Comitetului pentru reexaminare.

               2.3.Actele avute în vedere

               În conformitate cu articolul 6 alineatul (2) din Convenția SA, CSA se întrunește în mod normal de două ori pe an. În practică, reuniunile CSA au loc în martie și în septembrie.

               Decizia-cadru propusă se referă la următoarele acte, care sunt luate în considerare și adoptate provizoriu de CSA, sub rezerva aprobării de către Consiliul OMV printr-o „procedură tacită”:

               (a)notele explicative, care clarifică interpretarea notelor, a pozițiilor și a subpozițiilor din Nomenclatura SA,

               (b)avizele de clasificare, care reflectă deciziile luate de CSA în ceea ce privește clasificarea unor produse specifice,

               (c)alte avize și recomandări privind clasificarea mărfurilor în Nomenclatura SA, cum ar fi deciziile de clasificare sau alte orientări adoptate de CSA.

               În conformitate cu articolul 34 alineatul (7) litera (a) punctul (iii) din Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii
                  3
               , autoritățile vamale ale statelor membre își revocă deciziile ITO în cazul în care nu mai sunt compatibile cu interpretarea Nomenclaturii SA decurgând din deciziile de clasificare, avizele de clasificare sau modificări ale notelor explicative ale Nomenclaturii Sistemului armonizat, începând cu data publicării comunicării Comisiei în seria „C” a Jurnalului Oficial al Uniunii Europene.

               3.Poziția care urmează să fie adoptată în numele Uniunii

               3.1. Constrângeri de natură practică în ceea ce privește elaborarea și adoptarea pozițiilor UE

               În fiecare dintre cele două reuniuni ale sale, CSA tratează un număr considerabil de probleme extrem de tehnice. Tabelul 1 arată, pentru ultimii trei ani, volumul deciziilor luate de CSA, în funcție de tipul deciziei.

               Tabelul 1 Decizii CSA în funcție de tip

                        Reuniunea

                        CSA/59

                        CSA/60

                        CSA/61

                        CSA/62

                        CSA/63
                           4

                        CSA/64

                        Data
                           5

                        13-24/3/2017

                        25/9-6/10/2017

                        1-16/3/2018

                        13-28/9/2018

                        14-29/3/2019

                        16-27/9/2019

                        Modificări SA
                           6

                        13

                        9

                        9

                        29

                        44

                        2

                        Note explicative

                        10

                        21

                        7

                        14

                        16

                        8

                        Avize de clasificare

                        22

                        19

                        26

                        13

                        21

                        7

                        Decizii de clasificare

                        48

                        35

                        38

                        37

                        29

                        39

                        Subtotal

                        80

                        75

                        71

                        64

                        66

                        54

                        Total

                        93

                        84

                        80

                        93

                        110

                        56

               Uniunea este unul dintre principalii contribuabili la activitatea CSA, întrucât prezintă un număr mare de propuneri și subiecte (chestiuni legate de clasificare sau litigii cu țări terțe, propuneri de modificări la notele explicative SA) care sunt incluse în mod periodic pe ordinea de zi a CSA.

               Până în prezent, a fost urmată o abordare flexibilă și pragmatică pentru a garanta o elaborare optimă, prezentarea și apărarea eficace a pozițiilor Uniunii în cadrul OMV. În primul rând, experții Comisiei în materie de clasificare analizează sistematic problemele, examinează practicile de clasificare ale statelor membre și pregătesc proiectele de poziții. Acestea sunt apoi discutate cu experți din statele membre în cadrul Grupului de experți în domeniul vamal și adaptate, după caz, în vederea stabilirii unei poziții coordonate (înaintea Grupului de lucru care se reunește anterior sesiunilor CSA). În completare, la nevoie, au loc consultări externe (cu asociații comerciale europene sau cu alte părți interesate) și/sau acțiuni de coordonare la fața locului.

               Participarea eficace a Uniunii la CSA necesită o cooperare intensificată și eficientă între instituții. Acest lucru este necesar mai ales având în vedere volumul ridicat și caracterul extrem de tehnic al problemelor tratate de CSA. În plus, intervalul de timp dintre momentul la care documentele sunt disponibile și momentul discuțiilor efective în ședințele CSA este foarte limitat.

               Regulamentul de procedură al CSA (norma 10) prevede că punctele transmise de membri trebuie primite de secretariat cu cel puțin opt săptămâni înainte de deschiderea sesiunii respective. În caz contrar, acestea sunt înscrise pe o listă suplimentară și CSA va decide dacă va le include sau nu pe ordinea de zi. Această normă este respectată. Cu toate acestea, în ceea ce privește disponibilitatea documentelor de lucru întocmite de Secretariatul OMV, același regulament de procedură prevede că „în principiu, toate documentele de lucru de bază ar trebui trimise membrilor comitetului cu cel puțin 30 de zile înainte de data de deschidere a sesiunii.” Practica arată că, de multe ori, această normă nu este respectată, în pofida invitațiilor repetate adresate Secretariatului OMV. În plus, dacă se respectă această normă prin punerea la dispoziție a documentelor de bază în termenul menționat mai sus, documentele complementare pot fi puse la dispoziție la o dată ulterioară. Aceste documente noi pot prezenta informații tehnice suplimentare importante, interpretări juridice sau documente de poziție prezentate de părțile contractante sau de alte părți interesate, cum ar fi organizațiile internaționale, din proprie inițiativă sau la invitația Secretariatului OMV.

               Tabelul 2 prezintă situația actuală în ceea ce privește disponibilitatea documentelor de lucru pentru CSA în ultimii trei ani.

               Tabelul 2 Disponibilitatea documentelor de lucru

               CSA (2 reuniuni/an)

                        Reuniunea

                        Data
                           7

                        Puncte de pe ordinea de zi pentru care se așteaptă o decizie

                        Disponibilitatea documentelor

                        > 30 z / reuniune

                        30 z - 15 z / reuniune

                        < 15 z / reuniune

                        Număr

                        %

                        Număr

                        %

                        Număr

                        %

                        CSA/59

                        13-24/3/2017

                        74

                        22

                        30

                        46

                        62

                        6

                        8

                        CSA/60

                        25/9-6/10/2017

                        78

                        63

                        81

                        14

                        18

                        1

                        1

                        CSA/61

                        1-16/3/2018

                        69

                        3

                        4

                        61

                        89

                        5

                        7

                        CSA/62

                        13-28/9/2018

                        70

                        50

                        71

                        16

                        23

                        4

                        6

                        CSA/63

                        14-29/3/2019

                        64

                        34

                        53

                        28

                        44

                        2

                        3

                        CSA/64

                        16-27/9/2019

                        56

                        49

                        87

                        5

                        9

                        2

                        4

                        Total

                        411

                        221

                        54

                        170

                        41

                        20

                        5

               Reuniunile CSA au loc întotdeauna imediat după cele ale grupului său de lucru care se reunește anterior sesiunilor (care durează 2 - 3 zile). În general, documentele destinate reuniunilor CSA sunt disponibile cu 15 până la 30 de zile înainte de reuniunea în cauză.

               3.2. Scopul și conținutul propunerii

               Deciziile în cauză elaborate de CSA pot influența în mod decisiv conținutul dreptului Uniunii, și anume al Regulamentului (CEE) nr. 2658/87 al Consiliului privind Nomenclatura tarifară și statistică și Tariful Vamal Comun, precum și Nomenclatura combinată (NC) anexată la acesta. Deciziile de clasificare, avizele de clasificare sau modificările notelor explicative la Nomenclatura sistemului armonizat sunt utilizate în sprijinul clasificării prevăzute în Regulamentul de punere în aplicare al Comisiei privind clasificarea anumitor mărfuri în Nomenclatura combinată, în notele explicative la Nomenclatura combinată și în deciziile de clasificare emise de autoritățile vamale ale statelor membre. Autoritățile vamale ale statelor membre au obligația de a-și revoca deciziile de clasificare atunci când acestea nu mai sunt compatibile cu interpretarea Nomenclaturii SA ce decurge din aceste decizii de clasificare, avize de clasificare sau modificări la notele explicative ale Sistemului armonizat.

               Având în vedere numărul de puncte pentru care i se solicită CSA să ia o decizie la fiecare dintre reuniunile sale, natura extrem de tehnică a acestora și timpul limitat pentru elaborarea poziției Uniunii, ținând cont de termenul scurt în care documentele de lucru sunt disponibile, se consideră că este necesară o decizie-cadru a Consiliului în temeiul articolului 218 alineatul (9) din TFUE, care să stabilească poziția Uniunii bazată pe principii și criterii directoare pentru marea majoritate a punctelor cu privire la care CSA este invitat să adopte o decizie (și anume, note explicative, avize de clasificare și decizii de clasificare, orientări sau alte avize privind interpretarea Sistemului armonizat), deoarece adoptarea de decizii individuale în temeiul articolului 218 alineatul (9) din TFUE nu ar permite o funcționare eficientă și promptă în acest domeniu de politică.

               Prin urmare, este adecvat ca poziția care urmează să fie adoptată în numele Uniunii în cadrul OMV pe baza principiilor și a criteriilor directoare, precum și etapele necesare pentru specificarea poziției Uniunii pentru fiecare reuniune, să fie stabilite printr-o decizie a Consiliului adoptată în temeiul articolului 218 alineatul (9) din TFUE pe baza unei propuneri a Comisiei.

               În acest scop, propunerea stabilește un cadru prin care enumeră principii și criterii conform cărora este stabilită poziția Uniunii. Aceste principii și criterii sunt în concordanță cu politica vamală consacrată și cu jurisprudența Curții de Justiție a Uniunii Europene pentru clasificarea mărfurilor la import în funcție de caracteristicile și proprietățile lor obiective.

               Pozițiile care urmează să fie adoptate în numele Uniunii ar trebui să respecte principiile simplificării și facilitării clasificării vamale, ale consecvenței cu normele generale pentru interpretarea SA în interesul securității juridice și ale promovării celor mai bune practici elaborate de către Uniune în acest sens.

               Stabilirea unor astfel de poziții ar trebui să fie ghidată de criteriile generale definite de Convenția SA (normele generale pentru interpretarea SA) și de caracteristicile și proprietățile obiective ale mărfurilor. De asemenea, ar trebui să fie luate în considerare și criterii specifice, după caz, rezultate din jurisprudența Curții de Justiție a Uniunii Europene referitoare la clasificarea mărfurilor, precum și din orice orientare referitoare la clasificarea vamală elaborată de OMV (Nomenclatura SA și interpretarea acesteia furnizată de notele explicative ale SA, avizele de clasificare și deciziile de clasificare adoptate de CSA) sau de Uniune (Nomenclatura combinată și interpretarea acesteia furnizată de notele explicative ale NC, regulamentele sau deciziile de clasificare adoptate de Consiliu sau de Comisie sau concluziile stabilite de Comitetul Codului Vamal, Secțiunea Nomenclatură tarifară și statistică).

               Propunerea de decizie-cadru mai prevede următoarele:

               - Comisia informează Consiliul (sau organismele sale pregătitoare) cu suficient timp în avans cu privire la orice reuniune a organismului OMV în cadrul căreia se poate lua o decizie reglementată de decizia-cadru.

               - Consiliul poate, în termen de cinci zile lucrătoare de la data la care Comisia a informat Consiliul sau organismele sale pregătitoare, să își exprime dezacordul cu privire la poziția propusă pentru una sau mai multe dintre deciziile individuale referitoare la SA.

               - Pentru a păstra drepturile Uniunii și a evita ca o decizie cu privire la o chestiune, asupra căreia Consiliul nu poate emite o poziție înainte de expirarea termenului prevăzut la articolul 8 alineatul (2) din Convenția SA, să fie adoptată în cadrul OMV, Comisia poate solicita, în numele Uniunii, ca problema să fie supusă atenției Consiliului OMV și transmisă CSA pentru reexaminare.

               - În cazurile în care poziția Uniunii cu privire la o chestiune diferă substanțial de decizia adoptată de CSA, Comisia furnizează Consiliului evaluarea sa în care indică dacă decizia CSA în cauză poate fi acceptată sau dacă problema trebuie să fie semnalată Consiliului OMV și transmisă CSA pentru reexaminare, înainte de expirarea termenului prevăzut la articolul 8 alineatul (2) din Convenția SA. Consiliul își poate exprima dezacordul cu privire la poziția propusă pentru una sau mai multe dintre deciziile individuale în cauză referitoare la SA.

               În conformitate cu articolul 218 alineatul (10) din TFUE, Parlamentul European va fi informat imediat și pe deplin.

               4.Temeiul juridic

               4.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  8
               .

               Prin urmare, temeiul juridic procedural pentru decizia propusă de stabilire a poziției care urmează să fie adoptată în numele Uniunii în cadrul OMV, cu privire la adoptarea de note explicative, avize de clasificare și alte avize pentru interpretarea SA în temeiul Convenției SA, este articolul 218 alineatul (9) din TFUE.

               4.2.Aplicarea la cazul în discuție

               Comitetul Sistemului armonizat și Consiliul sunt organisme înființate printr-un acord, și anume Convenția internațională privind Sistemul armonizat de denumire și codificare a mărfurilor.

               Actele pe care trebuie să le întocmească CSA sunt acte cu efecte juridice. Odată aprobate de Consiliu, actele avute în vedere pot influența în mod decisiv conținutul legislației UE, și anume: Anexa 1 la Regulamentul (CEE) nr. 2658/87 al Consiliului privind Nomenclatura tarifară și statistică și Tariful Vamal Comun. Acest lucru se datorează faptului că articolul 34 alineatul (7) litera (a) punctul (iii) din Codul vamal al Uniunii
                  9
                prevede că „[a]utoritățile vamale revocă
                  10
                deciziile ITO [...] în cazul în care nu mai sunt compatibile cu interpretarea [...] decurgând din […] deciziile de clasificare, avizele de clasificare sau modificări ale notelor explicative ale Nomenclaturii Sistemului armonizat de denumire și codificare a mărfurilor, adoptată de Comitetul SA;” Mai mult, astfel de decizii elaborate de CSA (deciziile de clasificare, avizele de clasificare sau modificările notelor explicative ale Nomenclaturii SA) sunt utilizate în sprijinul clasificării prevăzute în Regulamentul de punere în aplicare al Comisiei privind clasificarea anumitor mărfuri în Nomenclatura combinată (NC), în notele explicative ale Nomenclaturii combinate și în deciziile de clasificare emise de autoritățile vamale ale statelor membre. Actul avut în vedere nu completează și nici nu schimbă cadrul instituțional al acordului.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.3.Temeiul juridic material

               4.3.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.3.2.Aplicarea la cazul în discuție

               Întrucât obiectivul principal și conținutul actului avut în vedere se referă la interpretarea tarifului și la încheierea unui acord internațional în politica comercială comună și punerea în aplicare a Nomenclaturii SA și a Nomenclaturii combinate a UE, temeiul juridic material al deciziei propuse este reprezentat de articolul 31, articolul 43 alineatul (2) și articolul 207 alineatul (4) primul paragraf din TFUE.

               4.4. Concluzie

               Temeiul juridic al deciziei propuse ar trebui să fie articolul 31, articolul 43 alineatul (2) și articolul 207 alineatul (4) primul paragraf din TFUE, coroborate cu articolul 218 alineatul (9) din TFUE.

               5.Implicațiile bugetare

               Propunerea nu are implicații asupra bugetului Uniunii Europene.

               6.Publicarea actului avut în vedere

               Da

               2020/0080 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Organizației Mondiale a Vămilor (OMV) cu privire la adoptarea de note explicative, avize de clasificare și alte avize privind interpretarea Sistemului armonizat și recomandări pentru a asigura o interpretare uniformă a Sistemului armonizat în temeiul Convenției privind Sistemul armonizat

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 31, articolul 43 alineatul (2) și articolul 207 alineatul (4) primul paragraf, coroborate cu articolul 218 alineatul (9),

               având în vedere propunerea Comisiei Europene,

               întrucât:

               (1)Prin Decizia 87/369/CEE a Consiliului
                  11
                Uniunea a aprobat Convenția internațională privind Sistemul armonizat de denumire și codificare a mărfurilor și protocolul de modificare a acesteia
                  12
                (Convenția SA), de instituire a Comitetului Sistemului armonizat (CSA).

               (2)În temeiul articolului 7 alineatul (1) din Convenția SA, CSA răspunde, printre altele, pentru redactarea notelor explicative, a avizelor de clasificare, a altor avize privind interpretarea Sistemului armonizat și a recomandărilor pentru a asigura o interpretare și o aplicare uniformă a Sistemului armonizat.

               (3)În temeiul articolului 8 alineatul (2) din Convenția SA, notele explicative, avizele de clasificare, celelalte avize privind interpretarea Sistemului armonizat și recomandările care urmăresc să asigure o interpretare și o aplicare uniformă a Sistemului armonizat, care au fost redactate în cursul unei sesiuni a CSA (denumite în continuare „deciziile CSA”), sunt considerate aprobate de Consiliul OMV în cazul în care, înainte de sfârșitul celei de-a doua luni de la cea în cursul căreia s-a încheiat sesiunea în care au fost adoptate, niciuna dintre părțile contractante la Convenția SA nu a notificat secretarului general al OMV că solicită trimiterea chestiunii respective spre examinare de către Consiliul OMV.

               (4)În temeiul articolului 8 alineatul (3) din Convenția SA, în cazul în care Consiliul este sesizat cu privire la o chestiune în conformitate cu dispozițiile alineatului (2) de la prezentul articol, acesta aprobă respectivele note explicative, avize de clasificare, alte avize și recomandări, cu excepția cazului în care un membru al Consiliului, care este parte contractantă la prezenta convenție, solicită ca toate sau o parte dintre acestea să fie trimise Comitetului pentru reexaminare.

               (5)Este adecvat să se stabilească poziția care urmează să fie luată în numele Uniunii în cadrul OMV cu privire la adoptarea de note explicative, avize de clasificare sau alte avize privind interpretarea Sistemului armonizat și recomandări pentru a asigura o interpretare uniformă a Convenției SA, deoarece deciziile în cauză elaborate de CSA vor putea influența în mod decisiv conținutul dreptului Uniunii, și anume al Regulamentului (CEE) nr. 2658/87 al Consiliului.

               (6)În interesul Uniunii, pozițiile exprimate de Uniune în CSA sunt stabilite în funcție de principii, criterii și orientări care reglementează clasificarea tarifară a mărfurilor. De asemenea, este în interesul Uniunii ca astfel de poziții să fie stabilite prompt, pentru a permite Uniunii să își exercite drepturile în cadrul CSA.

               (7)Pentru a păstra drepturile Uniunii, Comisia ar trebui, de asemenea, să poată solicita în numele Uniunii ca o chestiune să fie semnalată Consiliului OMV și transmisă CSA pentru reexaminare în temeiul articolului 8 alineatul (3) din Convenția SA, pentru a se evita adoptarea unei decizii cu privire la o problemă asupra căreia Consiliul fie nu este în măsură să ajungă la o poziție înainte de expirarea termenului prevăzut la articolul 8 alineatul (2) din Convenția SA, fie a ajuns la o poziție care diferă substanțial de decizia care a fost adoptată de CSA.

               (8)Având în vedere natura evolutivă și extrem de tehnică a clasificării mărfurilor în temeiul Convenției SA, volumul ridicat de chestiuni tratate în cadrul celor două reuniuni ale CSA care se desfășoară de două ori pe an și perioada scurtă de timp disponibilă pentru a analiza documentele emise de Secretariatul OMV și/sau părțile contractante în pregătirea reuniunilor CSA și necesitatea implicită ca poziția Uniunii să țină cont de noile evoluții, inclusiv de noi informații tehnice și de altă natură relevante prezentate înainte sau în timpul reuniunilor CSA, ar trebui să se stabilească pașii necesari, în conformitate cu principiul cooperării loiale între instituțiile Uniunii prevăzut la articolul 13 alineatul (2) din Tratatul privind Uniunea Europeană, pentru specificarea poziției Uniunii,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii cu privire la aprobarea de note explicative, avize de clasificare sau alte avize privind interpretarea Sistemului armonizat și recomandări pentru a asigura o interpretare uniformă a Sistemului armonizat în temeiul Convenției privind Sistemul armonizat și privind redactarea acestor acte în cadrul Organizației Mondiale a Vămilor, este stabilită în anexa I.

               Articolul 2

               Specificarea poziției Uniunii care urmează să fie adoptată în temeiul articolului 1 se realizează în conformitate cu anexa II.

               Articolul 3

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        De când a fost introdusă, în 1988, Nomenclatura SA a fost revizuită de șase ori. Aceste revizuiri au intrat în vigoare în 1996, 2002, 2007, 2012 și 2017. Cea de a șasea revizuire va intra în vigoare în 2022.

                     (2)

                        Decizia 87/369/CEE a Consiliului din 7 aprilie 1987 privind încheierea Convenției internaționale privind Sistemul armonizat de denumire și codificare a mărfurilor, precum și a protocolului de modificare a acesteia (JO L 198, 20.7.1987, p. 1).

                     (3)

                        JO L 269, 10.10.2013, p. 1.

                     (4)

                        Adoptarea provizorie a Recomandării SA 2022.

                     (5)

                        Inclusiv Grupul de lucru care se reunește anterior sesiunilor SA.

                     (6)

                        Modificările aduse Nomenclaturii SA urmează o procedură separată de luare a deciziilor și nu fac obiectul prezentei propuneri.

                     (7)

                        Inclusiv Grupul de lucru care se reunește anterior sesiunilor SA.

                     (8)

                        Hotărârea Curții de Justiție din 7 octombrie 2014, Germania/Consiliul, Cauza C-399/12, ECLI:EU:C:2014:2258, punctele 61 - 64.

                     (9)

                        Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii, JOUE L 269 din 10.10.2013, p. 1.

                     (10)

                        Informații tarifare obligatorii: deciziile de clasificare emise în prealabil de administrațiile vamale pentru operatorii economici, pentru a asigura securitatea juridică cu privire la clasificare și tratamentul tarifar aplicabil mărfurilor supuse importului sau exportului.

                     (11)

                        Decizia 87/369/CEE a Consiliului din 7 aprilie 1987 privind încheierea Convenției internaționale privind Sistemul armonizat de denumire și codificare a mărfurilor, precum și a protocolului de modificare a acesteia (

                     JO L 198, 20.7.1987, p. 1

                  ).

                     (12)

                        JO L 198, 20.7.1987, p. 3

    ---documentbreak---

               COMISIA EUROPEANĂ
            Bruxelles, 15.5.2020
            COM(2020) 196 final
            ANEXE
            la
            Propunerea de decizie a Consiliului
            privind poziția care urmează să fie adoptată în numele Uniunii Europene în cadrul Organizației Mondiale a Vămilor (OMV) cu privire la adoptarea de note explicative, avize de clasificare și alte avize privind interpretarea Sistemului armonizat și recomandări pentru a asigura o interpretare uniformă a Sistemului armonizat în temeiul Convenției privind Sistemul armonizat

               ANEXA I

               Poziția care urmează să fie adoptată în numele Uniunii în cadrul Organizației Mondiale a Vămilor

               1. PRINCIPII

               În cadrul OMV, Uniunea:

               (a)
                     promovează, contribuie la și facilitează clasificarea vamală a mărfurilor și interpretarea și aplicarea uniformă a SA și elimină treptat cazurile și litigiile privind interpretările divergente ale SA;

               (b)
                     depune eforturi pentru o implicare adecvată a părților interesate în faza de redactare a deciziilor CSA și se asigură că deciziile adoptate în cadrul OMV sunt în concordanță cu Convenția SA;

               (c)
                     se asigură că măsurile adoptate în cadrul OMV sunt în concordanță cu normele generale pentru interpretarea SA;

               (d)
                     promovează poziții în concordanță cu cele mai bune practici elaborate de Uniune în domeniul în cauză;

               (e)
                     promovează simplificarea și modernizarea Nomenclaturii SA în funcție de evoluția nevoilor utilizatorilor și dezvoltarea de noi tehnologii;

               (f)
                     asigură coerența cu celelalte politici și angajamente internaționale ale sale.

               2. CRITERII

               Pozițiile care urmează să fie adoptate în numele Uniunii în cadrul OMV se stabilesc după cum urmează:

               (a)Criterii generale:

               –principiul potrivit căruia, în interesul securității juridice și al facilitării verificării, criteriul decisiv pentru clasificarea mărfurilor în scopuri vamale este în general căutat în caracteristicile și proprietățile obiective ale acestora, astfel cum sunt definite în formularea pozițiilor relevante ale SA și în notele din secțiuni sau capitole,

               –în normele generale pentru interpretarea SA, astfel cum sunt prevăzute în anexa la Convenția SA
                  1
               .

               Dacă este cazul, se va ține seama de următoarele:

               (b)Criterii specifice:

               -
                     jurisprudența Curții de Justiție a Uniunii Europene referitoare la clasificarea vamală a mărfurilor,

               -
                     Nomenclatura SA și notele explicative ale SA, avizele de clasificare și deciziile adoptate de Comitetul SA,

               -
                     Nomenclatura combinată (NC)
                  2
               , subpozițiile și notele explicative ale NC,

               -
                     regulamentele și deciziile de clasificare adoptate de Consiliu sau de Comisie,

               -
                     concluziile Comitetului Codului Vamal, Secțiunea Nomenclatură Tarifară și Statistică,

               -
                     și orice alte avize referitoare la clasificarea vamală a mărfurilor elaborate de instituții sub formă de acte juridice sau orientări.

               3. ORIENTĂRI

               Dacă este cazul, Uniunea depune eforturi pentru a sprijini adoptarea următoarelor decizii în cadrul OMV, în conformitate cu principiile și criteriile menționate mai sus:

               (a)
                     propune și redactează note explicative, avize de clasificare și alte avize pentru interpretarea Sistemului armonizat;

               (b)
                     formulează recomandări pentru a asigura o interpretare și o aplicare uniformă a Sistemului armonizat;

               ANEXA II

               Specificarea poziției Uniunii care urmează să fie adoptată în cadrul Organizației Mondiale a Vămilor

               Înainte de fiecare reuniune a CSA, când organismului respectiv i se solicită să adopte decizii care au efecte juridice asupra Uniunii, se iau măsurile necesare pentru ca poziția care urmează să fie exprimată în numele Uniunii să țină seama de cele mai recente informații tehnice și alte informații relevante transmise Comisiei, în conformitate cu principiile, criteriile și orientările stabilite în anexa I.

               În acest sens, și pe baza acestor informații, Comisia transmite Consiliului, sau organismelor sale pregătitoare, cu suficient timp înaintea fiecărei reuniuni a CSA menționate în paragraful de mai sus, un document scris în care sunt prezentate detaliile specificației propuse a poziției Uniunii. Consiliul poate, în termen de cinci zile lucrătoare de la data la care Comisia a informat Consiliul sau organismele sale pregătitoare, să își exprime dezacordul cu privire la poziția propusă pentru una sau mai multe dintre deciziile individuale ale SA în cauză.

               Pentru a păstra drepturile Uniunii și a evita ca o decizie cu privire la o chestiune asupra căreia Consiliul nu poate emite o poziție înainte de expirarea termenului prevăzut la articolul 8 alineatul (2) din Convenția SA să fie adoptată în cadrul OMV, Comisia solicită, în numele Uniunii, ca problema să fie supusă atenției Consiliului OMV și transmisă CSA pentru reexaminare, în temeiul articolului 8 alineatul (3) din Convenția SA.

               În cazurile în care poziția Uniunii diferă în mod substanțial de decizia adoptată de CSA, Comisia transmite Consiliului sau organismelor sale pregătitoare, cu suficient timp înainte de expirarea termenului prevăzut la articolul 8 alineatul (2) din Convenția SA, un document scris care stabilește dacă decizia (deciziile) în cauză poate (pot) fi acceptată (acceptate) sau dacă problema trebuie să fie supusă atenției Consiliului OMV și transmisă CSA pentru reexaminare în temeiul articolului 8 alineatul (3) din Convenția SA. Consiliul poate, în termen de 10 zile lucrătoare de la data la care Comisia a informat Consiliul sau organismele sale pregătitoare, să își exprime dezacordul cu privire la poziția propusă pentru una sau mai multe dintre deciziile individuale ale CSA care urmează să fie adoptate în cadrul OMV.

                     (1)

                        Decizia 87/369/CEE a Consiliului din 7 aprilie 1987 privind încheierea Convenției internaționale privind Sistemul armonizat de denumire și codificare a mărfurilor, precum și a protocolului de modificare a acesteia (JO L 198, 20.7.1987, p. 1).

                     (2)

                        Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun, JO L 256, 7.9.1987, p. 1.


               COMISIA EUROPEANĂ
            Bruxelles, 15.7.2019
            COM(2019) 337 final
            2019/0153(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Comitetului mixt al SEE cu privire la o modificare a Protocolului 31 la Acordul privind SEE privind cooperarea în domenii specifice în afara celor patru libertăți[RescUE]
            (Text cu relevanță pentru SEE)

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  Proiectul de decizie a Comitetului mixt al SEE (anexat la propunerea de decizie a Consiliului) vizează modificarea Protocolului 31 la Acordul privind SEE privind „cooperarea în domenii specifice în afara celor patru libertăți”, în vederea extinderii cooperării dintre părțile contractante în domeniul protecției civile. În cazul de față, scopul modificării este includerea Deciziei (UE) 2019/420 a Parlamentului European și a Consiliului din 13 martie 2019 de modificare a Deciziei nr. 1313/2013/UE privind un mecanism de protecție civilă al Uniunii
                     1
                   pentru a permite statelor AELS care fac parte din SEE să participe la acțiunile Uniunii legate de această decizie a UE începând cu 21 martie 2019.

               •Coerența cu dispozițiile existente în domeniul de politică vizat

                  Proiectul anexat de decizie a Comitetului mixt extinde politica deja existentă a UE la statele AELS care fac parte din SEE (Norvegia, Islanda și Liechtenstein) în domeniul protecției civile, în vederea îmbunătățirii răspunsului Uniunii la dezastrele naturale și la cele provocate de om.

               •Coerența cu alte politici ale Uniunii

                  Extinderea acquis-ului UE la statele AELS care fac parte din SEE, prin încorporarea acestuia în Acordul privind SEE, se realizează în conformitate cu obiectivele și principiile respectivului acord, care vizează instituirea unui Spațiu Economic European dinamic și omogen, bazat pe norme comune și pe condiții egale în materie de concurență.

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temeiul juridic

               Actele legislative care urmează să fie încorporate în Acordul privind SEE se întemeiază pe articolul 196 din Tratatul privind funcționarea Uniunii Europene, coroborat cu articolul 218 alineatul (9).

                  Articolul 1 alineatul (3) din Regulamentul (CE) nr. 2894/94 al Consiliului
                     2
                   privind normele de punere în aplicare a Acordului privind SEE prevede stabilirea de către Consiliu, pe baza unei propuneri a Comisiei, a poziției care urmează să fie adoptată în numele Uniunii cu privire la astfel de decizii.

               •Subsidiaritatea (în cazul competențelor neexclusive)

               Propunerea respectă principiul subsidiarității din motivul expus mai jos.

               Obiectivul prezentei propuneri, și anume asigurarea omogenității pieței interne, nu poate fi realizat în mod satisfăcător de statele membre și, datorită efectelor acțiunii preconizate, poate fi realizat mai bine la nivelul Uniunii.

               •Proporționalitatea

                  În conformitate cu principiul proporționalității, prezenta propunere nu depășește ceea ce este necesar pentru atingerea obiectivului propus.

               •Alegerea instrumentului

                  În conformitate cu articolul 98 din Acordul privind SEE, instrumentul ales este o decizie a Comitetului mixt al SEE. Comitetul mixt al SEE asigură punerea în aplicare și funcționarea eficace a Acordului privind SEE. În acest scop, Comitetul mixt ia decizii în cazurile prevăzute de Acordul privind SEE.

               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

                  Nu se aplică.

               4.IMPLICAȚIILE BUGETARE

                  Statele AELS care fac parte din SEE contribuie financiar la mecanism, în conformitate cu dispozițiile sale modificate, începând cu 21 martie 2019.

               2019/0153 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene, în cadrul Comitetului mixt al SEE cu privire la o modificare a Protocolului 31 la Acordul privind SEE privind cooperarea în domenii specifice în afara celor patru libertăți

                  [RescUE]

               (Text cu relevanță pentru SEE)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 196, coroborat cu articolul 218 alineatul (9),

               având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European
                  3
               , în special articolul 1 alineatul (3),

               având în vedere propunerea Comisiei Europene,

               întrucât:

               (1)Acordul privind Spațiul Economic European
                  4
                („Acordul privind SEE”) a intrat în vigoare la 1 ianuarie 1994.

               (2)În temeiul articolului 98 din Acordul privind SEE, Comitetul mixt al SEE poate decide să modifice, între altele, Protocolul 31 la acord.

               (3)Protocolul 31 la Acordul privind SEE conține dispoziții specifice privind cooperarea în domenii specifice în afara celor patru libertăți.

               (4)Este oportună extinderea cooperării dintre părțile contractante la Acordul privind SEE pentru a include Decizia (UE) 2019/420 a Parlamentului European și a Consiliului din 13 martie 2019 de modificare a Deciziei nr. 1313/2013/UE privind un mecanism de protecție civilă al Uniunii
                  5
               .

               (5)Prin urmare, Protocolul 31 la Acordul privind SEE ar trebui modificat în consecință pentru ca această cooperare extinsă să poată fi realizată începând cu data de 21 martie 2019.

               (6)Poziția Uniunii în cadrul Comitetului mixt al SEE ar trebui să se bazeze pe proiectul de decizie atașat,

               ADOPTĂ PREZENTA DECIZIE:

               Articolul 1

               Poziția care urmează să fie adoptată, în numele Uniunii Europene, în cadrul Comitetului mixt al SEE, în ceea ce privește modificarea propusă a Protocolului 31 la Acordul privind SEE se bazează pe proiectul de decizie a Comitetului mixt al SEE atașat la prezenta decizie.

               Articolul 2

               Prezenta decizie intră în vigoare la data adoptării sale.

               Adoptată la Bruxelles,

                     Pentru Consiliu,

                     Președintele

                     (1)

                        JO L 77I, 20.3.2019, p. 1.

                     (2)

                        JO L 305, 30.11.1994, p. 6–8.

                     (3)

                        JO L 305, 30.11.1994, p. 6.

                     (4)

                        JO L 1, 3.1.1994, p. 3.

                     (5)

                        JO L 77I, 20.3.2019, p. 1.

    ---documentbreak---

               COMISIA EUROPEANĂ
            Bruxelles, 15.7.2019
            COM(2019) 337 final
            ANEXĂ
            la
            Propunerea de DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Comitetului mixt al SEE cu privire la o modificare a Protocolului 31 la Acordul privind SEE privind cooperarea în domenii specifice în afara celor patru libertăți[RescUE]

               ANEXĂ

               DECIZIA NR. […] A COMITETULUI MIXT AL SEE

               din […]

               de modificare a Protocolului 31 la Acordul privind SEE privind cooperarea în domenii specifice în afara celor patru libertăți

               COMITETUL MIXT AL SEE,

               având în vedere Acordul privind Spațiul Economic European („Acordul privind SEE”), în special articolele 86 și 98,

               întrucât:

               (1)Este oportună extinderea cooperării dintre părțile contractante pentru a include Decizia (UE) 2019/420 a Parlamentului European și a Consiliului din 13 martie 2019 de modificare a Deciziei nr. 1313/2013/UE privind un mecanism de protecție civilă al Uniunii
                  1
               .

               (2)Prin urmare, Protocolul 31 la Acordul privind SEE ar trebui modificat în consecință pentru ca această cooperare extinsă să poată fi realizată începând cu data de 21 martie 2019,

               ADOPTĂ PREZENTA DECIZIE:

               Articolul 1

               În Protocolul 31 la Acordul privind SEE, la liniuța de la articolul 10 alineatul (8) litera (d) (Decizia nr. 1313/2013/UE a Parlamentului European și a Consiliului), se adaugă următorul text:

               „astfel cum a fost modificată prin:

               -32019 D 0420: Decizia (UE) 2019/420 a Parlamentului European și a Consiliului din 13 martie 2019 de modificare a Deciziei nr. 1313/2013/UE privind un mecanism de protecție civilă al Uniunii (JO L 77I, 20.3.2019, p. 1).”

               Articolul 2

               Prezenta decizie intră în vigoare în ziua următoare datei la care s-a efectuat ultima notificare către Comitetul mixt al SEE, prevăzută la articolul 103 alineatul (1) din acord*.

                  2Prezenta decizie se aplică începând din data de 21 martie 2019.

               Articolul 3

               Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

               Adoptată la Bruxelles, […].

                  Pentru Comitetul mixt al SEE,

                  Președintele

                  […]

                  Secretarii

                  Comitetului mixt al SEE

                  […]

                     (1)

                        JO L 77I, 20.3.2019, p. 1.

                     (2)
                  *
                        [Nu au fost semnalate obligații constituționale.] [Au fost semnalate obligații constituționale.]


               COMISIA EUROPEANĂ
            Bruxelles, 25.9.2019
            COM(2019) 423 final
            2019/0199(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Comitetului de gestiune al Convenției internaționale privind armonizarea controalelor mărfurilor la frontiere

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Comitetului de gestiune instituit prin Convenția internațională pentru armonizarea controalelor mărfurilor la frontiere (denumită în continuare „Convenția de armonizare”), în legătură cu adoptarea preconizată a modificării articolului 7 din anexa 8 la Convenția de armonizare în ceea ce privește frecvența rapoartelor din cadrul mecanismului.

               2.Contextul propunerii

               2.1.Convenția internațională privind armonizarea controalelor mărfurilor la frontiere

               Obiectivul Convenției internaționale privind armonizarea controalelor mărfurilor la frontiere (denumită în continuare „Convenția de armonizare”) este să faciliteze și, astfel, să dezvolte comerțul internațional prin armonizarea (unde este cazul) a diferitelor controale la frontiere care se aplică circulației mărfurilor. Convenția de armonizare, semnată la Geneva la 21 octombrie 1982, a fost aprobată în numele Comunității prin Regulamentul (CEE) nr. 1262/84 al Consiliului din 10 aprilie 1984
                  1
               , care a intrat în vigoare la 12 septembrie 1987. În prezent, convenția are 58 de părți contractante, inclusiv Uniunea Europeană și statele sale membre.

               2.2.Comitetul de gestiune

               Comitetul de gestiune acționează în cadrul Convenției de armonizare. Rolul său este de a examina și a adopta modificări ale Convenției de armonizare. Propunerile sunt supuse la vot și fiecare stat care este parte contractantă și este reprezentat la o sesiune a Comitetului de gestiune deține un vot.

               Uniunea are competență exclusivă în domeniul vamal reglementat de Convenția de armonizare. Uniunea, în calitate de organizație economică regională, are în caz de vot doar un număr de voturi egal cu totalul voturilor atribuite statelor membre care sunt, de asemenea, părți contractante la convenție. Întrucât toate statele membre ale UE sunt părți contractante la convenție, Uniunea dispune de 28 de voturi.

               Modificările aduse Convenției de armonizare sunt adoptate cu o majoritate de două treimi din părțile prezente care votează. Pentru luarea unei decizii este necesar un cvorum format din cel puțin o treime din statele care sunt părți.

               2.3.Actul avut în vedere pentru adoptarea de către Comitetul de gestiune

               În cadrul celei de a douăsprezecea sesiuni, Comitetul de gestiune va lua probabil o decizie cu privire la adoptarea modificărilor propuse ale Convenției de armonizare („actul avut în vedere”).

               Scopul actului avut în vedere este de a reduce frecvența rapoartelor din cadrul mecanismului referitor la progresele înregistrate în ceea ce privește îmbunătățirea procedurilor de trecere a frontierei pentru transportul rutier internațional. În prezent, fiecare parte contractantă la convenție este invitată să completeze și să trimită secretariatului CEE-ONU un proiect de chestionar privind punerea în aplicare a anexei 8 la Convenție (publicarea de dispoziții juridice, infrastructură, aplicare etc.). Actul avut în vedere va modifica frecvența de raportare de la doi la cinci ani, ceea ce va lăsa suficient timp pentru a obține rezultate interesante.

               Actul avut în vedere va deveni obligatoriu pentru părți în conformitate cu articolul 22 din Convenția de armonizare. Articolul 22 se referă la modificările propuse ale convenției și prevede că: „Orice modificare propusă, comunicată în conformitate cu dispozițiile alineatului precedent, intră în vigoare pentru toate părțile contractante la trei luni după expirarea unei perioade de 12 luni de la data la care s-a făcut comunicarea, în cazul în care, în această perioadă, nu s-a notificat nici o obiecție la modificarea propusă Secretarului General al Organizației Națiunilor Unite de către vreun stat care este parte contractantă sau vreo organizație de integrare economică regională care este parte contractantă, care hotărăște în condițiile definite la alineatul (2) de la articolul 16 din convenție.”

               3.Poziția care urmează să fie adoptată în numele Uniunii

               Uniunea împărtășește obiectivul unei abordări rezonabile referitor la frecvența rapoartelor din cadrul mecanismului cu privire la progresele înregistrate în legătură cu îmbunătățirea procedurilor de trecere a frontierei în transportul rutier internațional. În prezent, aceste studii globale sunt efectuate din doi în doi ani, ceea ce înseamnă că fiecare parte contractantă (inclusiv Uniunea Europeană) trebuie să prezinte o dată la doi ani un raport privind progresele înregistrate. Frecvența actuală a rapoartelor din cadrul mecanismului este împovărătoare pentru părțile contractante deoarece acest chestionar necesită adesea, la nivel național, o coordonare interministerială între autoritățile vamale și cele din domeniul transporturilor. În plus, astfel cum s-a discutat și coordonat cu statele membre în cadrul Grupului de experți în chestiuni vamale pentru TIR, se preconizează că studiile vor duce la rezultate similare în cazul în care vor fi efectuate o dată la cinci ani.

               Prin urmare, se propune ca Uniunea să sprijine propunerea de modificare a articolului 7 din anexa 8 la Convenția de armonizare, care are drept scop modificarea de la doi la cinci ani a frecvenței rapoartelor din cadrul mecanismului.

               Este oportun să se stabilească poziția care urmează să fie adoptată, în numele Uniunii, în cadrul Consiliului de gestiune, întrucât modificările vor avea caracter obligatoriu pentru Uniune.

               4.Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Articolul 218 alineatul (9) din TFUE se aplică indiferent dacă Uniunea este sau nu membră a organismului în cauză sau parte la acordul respectiv
                  2
               .

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt incluse, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  3
               .

               4.1.2.Aplicarea în cazul în discuție

               Comitetul de gestiune este un organism înființat printr-un acord, și anume prin Convenția internațională privind armonizarea controalelor mărfurilor la frontiere.

               Actul pe care Comitetul de gestiune este invitat să îl adopte este un act cu efecte juridice. Actul avut în vedere va fi obligatoriu în temeiul dreptului internațional în conformitate cu articolul 22 din Convenția internațională privind armonizarea controalelor mărfurilor la frontiere.

               Actul avut în vedere nu completează și nici nu schimbă cadrul instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea în cazul în discuție

               Obiectivul principal și conținutul actului avut în vedere se referă la domeniul vamal și al comerțului exterior.

               Temeiul juridic material al deciziei propuse este, prin urmare, articolul 207 din TFUE.

               4.3.Concluzie

               Temeiul juridic al deciziei propuse ar trebui să fie articolul 207, coroborat cu articolul 218 alineatul (9), din TFUE.

               5.Publicarea actului avut în vedere

               Deoarece actul Comitetului de gestiune va modifica anexa 8 la Convenția internațională privind armonizarea controalelor mărfurilor la frontiere, este oportună publicarea acestuia în Jurnalul Oficial al Uniunii Europene după adoptarea sa.

               2019/0199 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene, în cadrul Comitetului de gestiune al Convenției internaționale privind armonizarea controalelor mărfurilor la frontiere

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Convenția internațională privind armonizarea controalelor mărfurilor la frontiere din 1982 (denumită în continuare „convenția”) a fost aprobată prin Regulamentul (CEE) nr. 1262/84 al Consiliului
                  4
               .

               (2)În conformitate cu articolul 22 din convenție, Comitetul de gestiune poate adopta modificări cu o majoritate de două treimi din părțile contractante prezente care votează.

               (3)În cadrul celei de a douăsprezecea sesiuni a sa, Comitetul de gestiune urmează să adopte o modificare a articolului 7 din anexa 8.

               (4)Este oportun să se stabilească poziția care urmează să fie adoptată, în numele Uniunii, în cadrul Comitetului de gestiune, întrucât modificările aduse convenției vor avea caracter obligatoriu pentru Uniune.

               (5)Uniunea sprijină prevederile noului articol 7 din anexa 8 la convenție întrucât, în urma reducerii frecvenței rapoartelor din cadrul mecanismului cu privire la progresele înregistrate în legătură cu îmbunătățirea procedurilor de trecere a frontierei în transportul rutier internațional, statele membre se vor confrunta cu mai puține formalități administrative.

               (6)Poziția care urmează să fie adoptată în numele Uniunii în cadrul Comitetului de gestiune al convenției ar trebui să se bazeze, așadar, pe propunerile de modificări anexate la prezenta decizie,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul celei de a douăsprezecea sesiuni sau a unei sesiuni ulterioare a Comitetului de gestiune este de a sprijini proiectul de modificare anexat la prezenta decizie.

               Articolul 2

               Modificările de redactare aduse proiectului de modificare menționat la articolul 1 pot fi convenite de reprezentantul Uniunii în cadrul Comitetului de gestiune.

               Articolul 3

               Prezenta decizie intră în vigoare la data adoptării.

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        JO L 126, 12.5.1984, p. 1-2.

                     (2)

                        Hotărârea Curții de Justiție din 7 octombrie 2014, Germania/Consiliul, Cauza C-399/12, ECLI:EU:C:2014:2258, punctul 64.

                     (3)

                        Hotărârea Curții de Justiție din 7 octombrie 2014, Germania/Consiliul, Cauza C-399/12, ECLI:EU:C:2014:2258, punctele 61-64.

                     (4)

                        JO L 126, 12.5.1984, p. 1.

    ---documentbreak---

               COMISIA EUROPEANĂ
            Bruxelles, 25.9.2019
            COM(2019) 423 final
            ANEXĂ
            la
            Propunerea de Decizie a Consiliului
            privind poziția care urmează să fie adoptată, în numele Uniunii Europene, în cadrul Comitetului de gestiune al Convenției internaționale privind armonizarea controalelor mărfurilor la frontiere

               ANEXĂ

               Modificare a Convenției internaționale privind armonizarea controalelor mărfurilor la frontiere

               Articolul 7 din anexa 8

               Cuvintele „odată la doi ani” se înlocuiesc cu „o dată la cinci ani”


               COMISIA EUROPEANĂ
            Bruxelles, 1.10.2019
            COM(2019) 440 final
            2019/0206(NLE)
            Propunere de
            DECIZIE A CONSILIULUI
            privind semnarea, în numele Uniunii Europene și al statelor sale membre, a Protocolului la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina, pentru a ține seama de aderarea Republicii Bulgaria, a Republicii Croația și a României la Uniunea Europeană

               EXPUNERE DE MOTIVE

               1.CONTEXTUL PROPUNERII

               Propunerea atașată constituie instrumentul juridic pentru semnarea unui protocol la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina, pentru a ține seama de aderarea Republicii Bulgare, a Republicii Croația și a României la Uniunea Europeană.

               În conformitate cu Actele de aderare a Republicii Bulgaria, a României și a Republicii Croația, cele trei state membre aderă la acordurile internaționale semnate sau încheiate de Uniunea Europeană și statele membre ale acesteia prin intermediul unui protocol la acordurile respective.

               La 23 octombrie 2006 și la 14 septembrie 2012, Consiliul a autorizat Comisia să deschidă negocierile cu țările terțe în cauză pentru a încheia protocoalele corespunzătoare pentru aderarea Republicii Bulgaria, a României și respectiv, a Republicii Croația.

               Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina (denumit în continuare „acordul”) a fost semnat la 1 decembrie 2005 și a intrat în vigoare la 1 decembrie 2013.

               Negocierile cu Ucraina s-au încheiat cu succes, prin schimb de note verbale.

               Comisia consideră că rezultatele negocierilor sunt satisfăcătoare și propune Consiliului să semneze protocolul în numele Uniunii Europene și al statelor sale membre. În urma semnării sale, protocolul trebuie încheiat de către Consiliu în numele Uniunii Europene și al statelor sale membre.

               2.ELEMENTELE JURIDICE ALE PROPUNERII

               În temeiul propunerii de protocol, Republica Bulgaria, România și Republica Croația devin părți contractante la acord și UE se angajează să furnizeze o versiune autentică a acordului în limbile bulgară, română și croată.

               Comisia propune Consiliului să autorizeze semnarea, în numele Uniunii Europene și al statelor sale membre, a unui protocol la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina, pentru a ține seama de aderarea Republicii Bulgaria, a Republicii Croația și a României la Uniunea Europeană.

               După semnarea protocolului, Consiliul va examina în timp util o a doua propunere, privind încheierea acestuia.

               2019/0206 (NLE)

               Propunere de

               DECIZIE A CONSILIULUI

               privind semnarea, în numele Uniunii Europene și al statelor sale membre, a Protocolului la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina, pentru a ține seama de aderarea Republicii Bulgaria, a Republicii Croația și a României la Uniunea Europeană

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 172, coroborat cu articolul 218 alineatul (5),

               având în vedere Actul de aderare a Republicii Bulgaria și a României și Actul de aderare a Republicii Croația, în special articolul 6 alineatul (2),

               având în vedere propunerea Comisiei Europene,

               întrucât:

               (1)Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre, pe de o parte, și Ucraina, pe de altă parte (denumit în continuare „acordul”) a fost semnat la 1 decembrie 2005 și a intrat în vigoare la 1 decembrie 2013.

               (2)Bulgaria și România au devenit state membre ale Uniunii Europene la 1 ianuarie 2007, iar Croația la 1 iulie 2013.

               (3)În conformitate cu articolul 6 alineatul (2) din Actele de aderare a Bulgariei, a Croației și, respectiv, a României, aderarea la acord se aprobă prin intermediul unui protocol la acordul respectiv. În conformitate cu articolul 6 alineatul (2) din Actul de aderare, în cazul acestor aderări se aplică o procedură simplificată, prin care Consiliul, hotărând în unanimitate în numele statelor membre, încheie un protocol cu țările terțe în cauză.

               (4)La 23 octombrie 2006 și la 14 septembrie 2012, Consiliul a autorizat Comisia să deschidă negocierile cu țările terțe în cauză pentru a încheia protocoale la acordurile internaționale încheiate de Uniune și statele membre ale acesteia.

               (5)Comisia a încheiat cu succes negocierile cu Ucraina referitoare la Protocolul la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina, pentru a ține seama de aderarea Republicii Bulgare, a Republicii Croația și a României la Uniunea Europeană (denumit în continuare „protocolul”), prin schimb de note verbale.

               (6)Prin urmare, protocolul trebuie semnat în numele Uniunii Europene și al statelor sale membre, sub rezerva încheierii sale la o dată ulterioară,

               ADOPTĂ PREZENTA DECIZIE:

               Articolul 1

               Se aprobă semnarea, în numele Uniunii și al statelor membre ale acesteia, a Protocolului la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina, pentru a ține seama de aderarea Republicii Bulgaria, a Republicii Croația și a României.

               Articolul 2

               Secretariatul General al Consiliului stabilește instrumentul prin care se acordă persoanei sau persoanelor indicate de către negociatorul protocolului puteri depline pentru semnarea protocolului în numele Uniunii și al statelor sale membre, sub rezerva încheierii acestuia.

               Articolul 3

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu

                     Președintele

    ---documentbreak---

               COMISIA EUROPEANĂ
            Bruxelles, 1.10.2019
            COM(2019) 440 final
            ANEXĂ
            la
            Propunerea deDECIZIE A CONSILIULUI
            privind semnarea, în numele Uniunii Europene și al statelor sale membre, a Protocolului la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina, pentru a ține seama de aderarea Republicii Bulgaria, a Republicii Croația și a României la Uniunea Europeană

               PROTOCOL

               LA ACORDUL DE COOPERARE

               PRIVIND SISTEMUL GLOBAL DE NAVIGAȚIE PRIN SATELIT DE UZ CIVIL (GNSS)

               ÎNTRE COMUNITATEA EUROPEANĂ ȘI STATELE SALE MEMBRE

               ȘI UCRAINA

               PENTRU A ȚINE SEAMA DE ADERAREA REPUBLICII BULGARIA, A REPUBLICII CROAȚIA ȘI A ROMÂNIEI LA UNIUNEA EUROPEANĂ

               UNIUNEA EUROPEANĂ,

               și

               REGATUL BELGIEI,

               REPUBLICA BULGARIA,

               REPUBLICA CEHĂ,

               REGATUL DANEMARCEI,

               REPUBLICA FEDERALĂ GERMANIA,

               REPUBLICA ESTONIA,

               IRLANDA,

               REPUBLICA ELENĂ,

               REGATUL SPANIEI,

               REPUBLICA FRANCEZĂ,

               REPUBLICA CROAȚIA,

               REPUBLICA ITALIANĂ,

               REPUBLICA CIPRU,

               REPUBLICA LETONIA,

               REPUBLICA LITUANIA,

               MARELE DUCAT AL LUXEMBURGULUI,

               UNGARIA,

               REPUBLICA MALTA,

               REGATUL ȚĂRILOR DE JOS,

               REPUBLICA AUSTRIA,

               REPUBLICA POLONĂ,

               REPUBLICA PORTUGHEZĂ,

               ROMÂNIA,

               REPUBLICA SLOVENIA,

               REPUBLICA SLOVACĂ,

               REPUBLICA FINLANDA,

               REGATUL SUEDIEI,

               REGATUL UNIT AL MARII BRITANII ȘI IRLANDEI DE NORD

               denumite în continuare „statele membre”,

               pe de o parte, și

               UCRAINA,

               pe de altă parte,

               REAMINTIND Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina (denumit în continuare „acordul”), care a fost semnat la 1 decembrie 2005 și a intrat în vigoare la 1 decembrie 2013, în special articolul 17 alineatul (3);

               AVÂND ÎN VEDERE aderarea Republicii Bulgaria și a României la Uniunea Europeană, la 1 ianuarie 2007, și aderarea Republicii Croația la Uniunea Europeană, la 1 iulie 2013;

               DIN DORINȚA ca Republica Bulgaria, Republica Croația și România să adere la

               acord;

               LUÂND ÎN CONSIDERARE articolul 6 alineatul (2) din Actul privind condițiile de aderare a Republicii Bulgaria și a României, articolul 6 alineatul (2) din Actul privind condițiile de aderare a Republicii Croația, precum și adaptările tratatelor pe care se întemeiază Uniunea Europeană, aderarea acestor state membre la acord trebuie aprobată prin încheierea unui protocol la acord,

               CONVIN DUPĂ CUM URMEAZĂ:

               ARTICOLUL 1

               Republica Bulgaria, Republica Croația și România sunt părți la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina și adoptă și iau act de textul acordului, în același mod ca și celelalte state membre ale Uniunii Europene.

               ARTICOLUL 2

               Prezentul protocol face parte integrantă din acord.

               ARTICOLUL 3

               Textele acordului redactate în limbile bulgară, croată și română se anexează la prezentul protocol.

               ARTICOLUL 4

               Prezentul protocol intră în vigoare în prima zi a lunii următoare datei la care părțile notifică depozitarului acordului, printr-un schimb de note diplomatice, finalizarea procedurilor lor interne pentru intrarea în vigoare a prezentului protocol.

               DREPT CARE subsemnații, pe deplin autorizați în acest scop, au semnat prezentul protocol.

               Întocmit în dublu exemplar la [...], în a [...] zi a lunii [...], în anul două mii […], în limbile bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă, suedeză și ucraineană, fiecare text fiind în egală măsură autentic.

                        PENTRU UNIUNEA EUROPEANĂ ȘI STATELE MEMBRE

                        PENTRU UCRAINA


               COMISIA EUROPEANĂ
            Bruxelles, 1.10.2019
            COM(2019) 441 final
            ANEXĂ
            la
            Propunerea deDECIZIE A CONSILIULUI
            privind încheierea, în numele Uniunii Europene și al statelor sale membre, a Protocolului la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre, pe de o parte, și Ucraina, pe de altă parte, pentru a ține seama de aderarea Republicii Bulgaria, a Republicii Croația și a României la Uniunea Europeană

               PROTOCOL

               LA ACORDUL DE COOPERARE

               PRIVIND SISTEMUL GLOBAL DE NAVIGAȚIE PRIN SATELIT DE UZ CIVIL (GNSS)

               ÎNTRE COMUNITATEA EUROPEANĂ ȘI STATELE SALE MEMBRE

               ȘI UCRAINA

               PENTRU A ȚINE SEAMA DE ADERAREA REPUBLICII BULGARIA, A REPUBLICII CROAȚIA ȘI A ROMÂNIEI LA UNIUNEA EUROPEANĂ

               UNIUNEA EUROPEANĂ,

               și

               REGATUL BELGIEI,

               REPUBLICA BULGARIA,

               REPUBLICA CEHĂ,

               REGATUL DANEMARCEI,

               REPUBLICA FEDERALĂ GERMANIA,

               REPUBLICA ESTONIA,

               IRLANDA,

               REPUBLICA ELENĂ,

               REGATUL SPANIEI,

               REPUBLICA FRANCEZĂ,

               REPUBLICA CROAȚIA,

               REPUBLICA ITALIANĂ,

               REPUBLICA CIPRU,

               REPUBLICA LETONIA,

               REPUBLICA LITUANIA,

               MARELE DUCAT AL LUXEMBURGULUI,

               UNGARIA,

               REPUBLICA MALTA,

               REGATUL ȚĂRILOR DE JOS,

               REPUBLICA AUSTRIA,

               REPUBLICA POLONĂ,

               REPUBLICA PORTUGHEZĂ,

               ROMÂNIA,

               REPUBLICA SLOVENIA,

               REPUBLICA SLOVACĂ,

               REPUBLICA FINLANDA,

               REGATUL SUEDIEI,

               REGATUL UNIT AL MARII BRITANII ȘI IRLANDEI DE NORD

               denumite în continuare „statele membre”,

               pe de o parte, și

               UCRAINA,

               pe de altă parte,

               REAMINTIND Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina (denumit în continuare „acordul”), care a fost semnat la 1 decembrie 2005 și a intrat în vigoare la 1 decembrie 2013, în special articolul 17 alineatul (3);

               AVÂND ÎN VEDERE aderarea Republicii Bulgaria și a României la Uniunea Europeană, la 1 ianuarie 2007, și aderarea Republicii Croația la Uniunea Europeană, la 1 iulie 2013;

               DIN DORINȚA ca Republica Bulgaria, Republica Croația și România să adere la

               acord;

               LUÂND ÎN CONSIDERARE articolul 6 alineatul (2) din Actul privind condițiile de aderare a Republicii Bulgaria și a României, articolul 6 alineatul (2) din Actul privind condițiile de aderare a Republicii Croația, precum și adaptările tratatelor pe care se întemeiază Uniunea Europeană, aderarea acestor state membre la acord trebuie aprobată prin încheierea unui protocol la acord,

               CONVIN DUPĂ CUM URMEAZĂ:

               ARTICOLUL 1

               Republica Bulgaria, Republica Croația și România sunt părți la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina și adoptă și iau act de textul acordului, în același mod ca și celelalte state membre ale Uniunii Europene.

               ARTICOLUL 2

               Prezentul protocol face parte integrantă din acord.

               ARTICOLUL 3

               Textele acordului redactate în limbile bulgară, croată și română se anexează la prezentul protocol.

               ARTICOLUL 4

               Prezentul protocol intră în vigoare în prima zi a lunii următoare datei la care părțile notifică depozitarului acordului, printr-un schimb de note diplomatice, finalizarea procedurilor lor interne pentru intrarea în vigoare a prezentului protocol.

               DREPT CARE subsemnații, pe deplin autorizați în acest scop, au semnat prezentul protocol.

               Întocmit în dublu exemplar la [...], în a [...] zi a lunii [...], în anul două mii […], în limbile bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă, suedeză și ucraineană, fiecare text fiind în egală măsură autentic.

                        PENTRU UNIUNEA EUROPEANĂ ȘI STATELE MEMBRE

                        PENTRU UCRAINA

    ---documentbreak---

               COMISIA EUROPEANĂ
            Bruxelles, 1.10.2019
            COM(2019) 441 final
            2019/0207(NLE)
            Propunere de
            DECIZIE A CONSILIULUI
            privind încheierea, în numele Uniunii Europene și al statelor sale membre, a Protocolului la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina, pentru a ține seama de aderarea Republicii Bulgaria, a Republicii Croația și a României la Uniunea Europeană

               EXPUNERE DE MOTIVE

               1.CONTEXTUL PROPUNERII

               Propunerea atașată constituie instrumentul juridic pentru încheierea unui protocol la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina, pentru a ține seama de aderarea Republicii Bulgare, a Republicii Croația și a României la Uniunea Europeană.

               În conformitate cu Actele de aderare a Republicii Bulgaria, a României și a Republicii Croația, cele trei state membre aderă la acordurile internaționale semnate sau încheiate de Uniunea Europeană și statele membre ale acesteia prin intermediul unui protocol la acordurile respective.

               Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina (denumit în continuare „acordul”) a fost semnat la 1 decembrie 2005 și a intrat în vigoare la 1 decembrie 2013.

               În urma Deciziei Consiliului din [....] de a semna un protocol la acord, pentru a ține seama de aderarea Republicii Bulgaria, a României și a Republicii Croația la Uniunea Europeană, protocolul a fost semnat cu reprezentantul Ucrainei la data de [....].

               În temeiul propunerii de protocol, Republica Bulgaria, Republica Croația și România devin părți contractante la acord și UE se angajează să furnizeze o versiune autentică a acordului în limbile bulgară, croată și română.

               2.ELEMENTELE JURIDICE ALE PROPUNERII

               În urma semnării protocolului, Comisia propune Consiliului să autorizeze încheierea, în numele Uniunii Europene și al statelor sale membre, a unui protocol la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina, pentru a ține seama de aderarea Republicii Bulgaria, a Republicii Croația și a României la UE.

               2019/0207 (NLE)

               Propunere de

               DECIZIE A CONSILIULUI

               privind încheierea, în numele Uniunii Europene și al statelor sale membre, a Protocolului la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina, pentru a ține seama de aderarea Republicii Bulgaria, a Republicii Croația și a României la Uniunea Europeană

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 172, coroborat cu articolul 218 alineatul (6) litera (a),

               având în vedere Actul de aderare a Republicii Bulgaria și a României și Actul de aderare a Republicii Croația, în special articolul 6 alineatul (2),

               având în vedere propunerea Comisiei Europene,

               având în vedere aprobarea Parlamentului European,

               întrucât:

               (1)Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre, pe de o parte, și Ucraina, pe de altă parte (denumit în continuare „acordul”) a fost semnat la 1 decembrie 2005 și a intrat în vigoare la 1 decembrie 2013.

               (2)Bulgaria și România au devenit state membre ale Uniunii Europene la 1 ianuarie 2007, iar Croația la 1 iulie 2013.

               (3)În conformitate cu articolul 6 alineatul (2) din Actele de aderare a Bulgariei, a Croației și, respectiv, a României, aderarea la acord se aprobă prin intermediul unui protocol la acordul respectiv. În conformitate cu articolul 6 alineatul (2) din Actul de aderare, în cazul acestor aderări se aplică o procedură simplificată, prin care Consiliul, hotărând în unanimitate în numele statelor membre, încheie un protocol cu țările terțe în cauză.

               (4)La 23 octombrie 2006 și la 14 septembrie 2012, Consiliul a autorizat Comisia să deschidă negocierile cu țările terțe în cauză pentru a încheia protocoale la acordurile internaționale încheiate de Uniune și statele membre ale acesteia.

               (5)Comisia a încheiat cu succes negocierile cu Ucraina referitoare la Protocolul la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre, pe de o parte, și Ucraina, pe de altă parte, pentru a ține seama de aderarea Republicii Bulgare, a Republicii Croația și a României la Uniunea Europeană (denumit în continuare „protocolul”), prin schimb de note verbale.

               (6)În conformitate cu Decizia [XXX] a Consiliului
                  1
               , protocolul a fost semnat la [...], sub rezerva încheierii sale la o dată ulterioară.

               (7)Prin urmare, protocolul trebuie aprobat în numele Uniunii și al statelor sale membre,

               ADOPTĂ PREZENTA DECIZIE:

               Articolul 1

               Se aprobă, în numele Uniunii și al statelor membre ale acesteia, Protocolul la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina, pentru a ține seama de aderarea Republicii Bulgaria, a Republicii Croația și a României.

               Textul protocolului este atașat la prezenta decizie.

               Articolul 2

               Președintele Consiliului desemnează persoana împuternicită să efectueze, în numele Uniunii și al statelor membre ale acesteia, notificarea prevăzută la articolul 4 din protocol, pentru a exprima consimțământul Uniunii și al statelor membre ale acesteia de a-și asuma obligații în temeiul protocolului.

               Articolul 3

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu

                     Președintele

                     (1)

                        Decizia Consiliului privind semnarea, în numele Uniunii Europene și al statelor sale membre, a Protocolului la Acordul de cooperare privind sistemul global de navigație prin satelit de uz civil (GNSS) între Comunitatea Europeană și statele sale membre și Ucraina, pentru a ține seama de aderarea Republicii Bulgaria, a Republicii Croația și a României la Uniunea Europeană (JO L , , p. ).